***Comunicat de presă***

***1 noiembrie 2024***

**1700 de bilete epuizate la concertul Orchestrei Filarmonicii de Stat Târgu Mureș organizat cu sprijinul ICR la Musikverein din Viena**

Pentru prima dată în istoria sa, **Orchestra Filarmonicii de Stat Târgu Mureș** va susține, pe 8 noiembrie 2024, un concert extraordinar la Viena, în Sala Aurie a renumitului Musikverein. Programul concertului cuprinde lucrări de George Enescu, Béla Bartók și Astor Piazzolla, iar la pupitru se va afla dirijorul argentinian Pablo Boggiano. Evenimentul este organizat de Asociația pentru Dezvoltare Comunitară Iunona din Târgu Mureș cu sprijinul Institutului Cultural Român de la Viena, al Ambasadei României în Republica Austria, al Consiliului Județean Mureș și al Departamentului pentru Românii de Pretutindeni din cadrul Guvernului României. Concertul de la Musikverein este dedicat celebrării Zilei Naționale a României în Republica Austria.

La concertul promovat pe parcursul anului la Târgu Mureș, București și Viena, toate cele 1700 de bilete cu loc sunt epuizate, rămânând disponibile doar un număr limitat de bilete în picioare, din cele 200 existente.

Este una dintre rarele prezențe ale unei orchestre din România în prestigioasa sală a Musikverein. Concertul extraordinar de la Viena reprezintă un eveniment memorabil pentru România, în care sunt prezentate publicului austriac lucrări deosebite ale unor compozitori care au promovat de-a lungul carierei România artistică – George Enescu și Béla Bartók. Sunt poveștile unor oameni curajoși care și-au urmat visurile, au înfruntat obstacole și au făcut schimbări semnificative în viața lor și pentru națiunea noastră. Acum 100 de ani, aceste două genii ale muzicii contemporane, Enescu și Bartók, care au avut o strânsă relație de colaborare de-a lungul vieții, performau împreună la București, într-un concert dedicat în întregime creației lui Bartók, organizat de Societatea Compozitorilor Români.

În Wiener Musikverein, clădire ridicată în 1870 de Societatea Prietenilor Muzicii din Viena, se află Goldener Saal / Sala Aurie, în care se desfășoară Concertul de Anul Nou al Wiener Philharmoniker, una dintre cele mai prestigioase săli de concerte din lume. „**George Enescu** a studiat în Viena între anii 1888-1894 cu Ernst Ludwig (pian), Robert Fuchs (compoziţie) şi Joseph Hellmesberger jun. (vioară) (…). La vârsta de 12 ani Enescu îşi încheie studiile în Austria şi se desparte de Conservatorul din Viena purtând în tolbă prestigioasa medalie de argint a **Societăţii Prietenilor Muzicii**.“ (Românii de pe Ringstrasse: trasee de ieri prin Viena de azi, Gabriel Kohn, Peter Schubert, Institutul Cultural Român, Bucureşti, 2015).

**Program**

*George Enescu*: „Rapsodia română” Nr. 1 A-Dur, op. 11

*Astor Piazzolla*: „Fuga y Misterio”, „Libertango”, „Oblivion”, „Meditango”, „Milonga del Angel”, „Michelangelo 70”

*Béla Bartók*: „Concert pentru orchestră”, Sz 116

\*\*\*

**Filarmonica de Stat Târgu Mureș** a fost înființată în anul 1950 prin strădania unor muzicieni de excepție precum Zeno Vancea și Kozma Géza, iar de șapte decenii instituția își dedică întreaga activitate susținerii de concerte simfonice, vocal-simfonice, operă în concert, corale, camerale și educative, în vederea educării gustului pentru frumos. Prestigiul Filarmonicii și traseul ascendent parcurs în cele șapte decenii se datorează competenței, profesionalismului și seriozității muzicienilor celor trei colective artistice: Orchestra simfonică, Corul mixt și Cvartetul de coarde, colective care printr-o activitate plină de pasiune și dăruire interpretează în fiecare stagiune un repertoriu pretențios, variat, complex și atractiv, cu lucrări aparținând creației muzicale universale și autohtone din toate etapele istoriei muzicii, inclusiv repertoriul contemporan.

**Pablo Boggiano** a studiat la Conservatorul Național „Carlos López Buchardo” sub îndrumarea maestrului Mario Benzecry și la Universitatea Catolică Argentiniană. În 2003, a colaborat cu Budapest Festival Orchestra în Buenos Aires, la invitația lui Ivan Fischer. De atunci, a dirijat orchestre renumite precum Filarmonicile din Budapesta, Bratislava, Kiev, Liov, Harkov, Sarajevo și Sofia. În Austria, a produs premierele operei-tango „Maria de Buenos Aires” și „Mateo” în 2015, 2017 și 2019. A debutat în 2013 cu Royal Philharmonic Orchestra la Cadogan Hall, iar în 2018-2019 a colaborat cu Tonkünstler-Orchester la Musikverein din Viena. În 2020 („Anul Jubiliar Beethoven”) și 2021, a dirijat Wiener Concert-Verein în Austria.

Înființată la inițiativa a doi membri ai comunității locale, Ovidiu Maior și Mihail Poruțiu, **Asociația pentru Dezvoltare Comunitară Iunona** din Târgu Mureș își propune să promoveze la nivel local, național și internațional valorile specifice orașului Târgu-Mureș și României.

”Proiectul nostru evidențiază colaborarea excelentă dintre diferiți actori relevanți ai comunității locale, fie că este vorba de instituții publice sau de parteneri privați. Proiectul Viena 2024 a fost susținut și la nivel național și internațional pentru a ne bucura împreună de o seară minunată la Musikverein. Pentru Orchestra Filarmonicii din Târgu Mureș, este începutul unei frumoase aventuri europene în lumea impresionantă a muzicii clasice. Pentru Asociația Iunona, este cu siguranță un pas istoric în susținerea comunității din Târgu Mureș în eforturile sale de a se promova la nivel internațional”, a declarat Ovidiu Maior, președintele Asociației Iunona.

**Contact:**

Serviciul Promovare și Comunicare

biroul.presa@icr.ro

031 71 00 622